鈍庵詩爲印長老作
作者：饒節
朝代：宋

paragraphs: 姑蘇昔是吳王國，表裏湖山本充塞。
吳王亡後臺觀空，只有湖山亡不得。
齋錢吳越又富足，前身端受靈山囑。
平生佛事滿東南，上下君民總純熟。
阿師累世同此會，外家更是東南最。
晚年彷彿傳雙林，鄉里推高無與對。
阿師四海老行脚，偶向南陽露頭角。
他年欲識癡鈍人，髮長衲敝人誰覺。